《予久客思归以秋光都似宦情薄山色不如归意浓》
元代·仇远

早从方外游，志不在婚宦。
采薇陟西山，采藻涉南涧。
拄杖仅过眉，短衣不掩骭。
一为火宅累，渐觉有忧患。
难任臣朔饥，俯就博士慢。
大胜国子师，三年腹藜苋。
栖迟行路难。坚忍为客惯。
昔为泛泛凫，今为嗷嗷雁。
幸免箠楚虑，官事粗易办。
曷不归孤山，梅花腊前绽。

作者简介：仇远(1247年～1326年），字仁近，一字仁父，钱塘（今浙江杭州）人。因居余杭溪上之仇山，自号山村、山村民，人称山村先生。元代文学家、书法家。元大德年间(1297~1307)五十八岁的他任溧阳儒学教授，不久罢归，遂在忧郁中游山河以终。